AB-PP-PaliDev-CH9

९. नवकपुग्गलपञ्‍ञत्ति

२०८. कतमो च पुग्गलो सम्मासम्बुद्धो? इधेकच्‍चो पुग्गलो पुब्बे अननुस्सुतेसु धम्मेसु सामं सच्‍चानि अभिसम्बुज्झति, तत्थ च सब्बञ्‍ञुतं पापुणाति बलेसु च वसीभावं। अयं वुच्‍चति पुग्गलो सम्मासम्बुद्धो।

कतमो च पुग्गलो पच्‍चेकसम्बुद्धो? इधेकच्‍चो पुग्गलो पुब्बे अननुस्सुतेसु धम्मेसु सामं सच्‍चानि अभिसम्बुज्झति, न च तत्थ सब्बञ्‍ञुतं पापुणाति न च बलेसु वसीभावं। अयं वुच्‍चति पुग्गलो पच्‍चेकसम्बुद्धो।

कतमो च पुग्गलो उभतोभागविमुत्तो? इधेकच्‍चो पुग्गलो अट्ठ विमोक्खे कायेन फुसित्वा विहरति पञ्‍ञाय चस्स दिस्वा आसवा परिक्खीणा होन्ति। अयं वुच्‍चति पुग्गलो उभतोभागविमुत्तो।

कतमो च पुग्गलो पञ्‍ञाविमुत्तो? इधेकच्‍चो पुग्गलो न हेव खो अट्ठ विमोक्खे कायेन फुसित्वा विहरति पञ्‍ञाय चस्स दिस्वा आसवा परिक्खीणा होन्ति। अयं वुच्‍चति पुग्गलो पञ्‍ञाविमुत्तो।

कतमो च पुग्गलो कायसक्खी? इधेकच्‍चो पुग्गलो अट्ठ विमोक्खे कायेन फुसित्वा विहरति पञ्‍ञाय चस्स दिस्वा एकच्‍चे आसवा परिक्खीणा होन्ति। अयं वुच्‍चति पुग्गलो कायसक्खी।

कतमो च पुग्गलो दिट्ठिप्पत्तो? इधेकच्‍चो पुग्गलो ‘‘इदं दुक्ख’’न्ति यथाभूतं पजानाति…पे॰… ‘‘अयं दुक्खनिरोधगामिनी पटिपदा’’ति यथाभूतं पजानाति, तथागतप्पवेदिता चस्स धम्मा पञ्‍ञाय वोदिट्ठा होन्ति वोचरिता, पञ्‍ञाय चस्स दिस्वा एकच्‍चे आसवा परिक्खीणा होन्ति। अयं वुच्‍चति पुग्गलो दिट्ठिप्पत्तो।

कतमो च पुग्गलो सद्धाविमुत्तो? इधेकच्‍चो पुग्गलो ‘‘इदं दुक्ख’’न्ति यथाभूतं पजानाति…पे॰… ‘‘अयं दुक्खनिरोधगामिनी पटिपदा’’ति यथाभूतं पजानाति, तथागतप्पवेदिता चस्स धम्मा पञ्‍ञाय वोदिट्ठा होन्ति वोचरिता, पञ्‍ञाय चस्स दिस्वा एकच्‍चे आसवा परिक्खीणा होन्ति, नो च खो यथा दिट्ठिप्पत्तस्स। अयं वुच्‍चति पुग्गलो सद्धाविमुत्तो।

कतमो च पुग्गलो धम्मानुसारी? यस्स पुग्गलस्स सोतापत्तिफलसच्छिकिरियाय पटिपन्‍नस्स पञ्‍ञिन्द्रियं अधिमत्तं होति, पञ्‍ञावाहिं पञ्‍ञापुब्बङ्गमं अरियमग्गं भावेति। अयं वुच्‍चति पुग्गलो धम्मानुसारी। सोतापत्तिफलसच्छिकिरियाय पटिपन्‍नो पुग्गलो धम्मानुसारी, फले ठितो दिट्ठिप्पत्तो।

कतमो च पुग्गलो सद्धानुसारी? यस्स पुग्गलस्स सोतापत्तिफलसच्छिकिरियाय पटिपन्‍नस्स सद्धिन्द्रियं अधिमत्तं होति, सद्धावाहिं सद्धापुब्बङ्गमं अरियमग्गं भावेति। अयं वुच्‍चति पुग्गलो सद्धानुसारी। सोतापत्तिफलसच्छिकिरियाय पटिपन्‍नो पुग्गलो सद्धानुसारी, फले ठितो सद्धाविमुत्तोति।

नवकनिद्देसो।